Lɛgŋ nyam sʼaam Nyam ŋↄŋn ɛm,
ɛtŋ adyↄwli nyam am ↄbr ɛy.
In ɛm a,
abŋ ŋuŋ nyam anŋ eke bʼↄŋʼn lʼɛkn efi e low ekʼam ow a li dad.
Ów amua eke li bʼɛkn li dad a bʼↄŋ in ecʼes ɛwɛl a os nↄnↄ.
Ɛy lele Pↄl ab,
nʼam us ɛy jam lʼɛlu lebl li dad lʼɛsɛ:
«Agŋ amua,
Afr Kpekpe e Nyam a e juma kok ɛsɛl!
-Nʼam dad ↄny ejagb a eke bʼɛwl ɛgŋ sel ɛŋn ɛm a ecʼodad!»
Yↄwli a am kok ɛbɛn sɛgŋ nↄnↄ.
Ow bʼafŋn es a,
Pↄl ɛrm ebl toŋ batŋ ɛwl mɛny dad abŋ ŋuŋ a ninɛ:
«Jesu Krist e nin ɛm,
ɛ̀y ↄkm in ɛm!»
Ɛtŋ wanci ab af cɛ abŋ a ɛy ↄkm yↄwli ab ɛm.
Eke adyↄwli a ecʼes ɛwɛl a am ɛkn eke -li kʼow -nʼɛŋnmn os ow ɛm ij a,
-nʼↄny Pↄl lele Silas ab -lʼow ɛbɛrŋ ɛm es ɛwɛl ecʼany af.
-Lʼot wɛl -nʼim Rom e jɛj ok ɛsɛl ekʼanŋ yogŋ a ecʼany af,
ɛtŋ -li dad ninɛ:
«Agŋ amua am is odad ɛy ecʼɛb na ɛm;
ɛl Jwifɛl,
ɛtŋ -nʼam yɛgm agŋ ɛb ir owr.
Ɛy Rom eyŋ;
ɛy ecʼol a ↄↄm abusu eke si kʼɛgŋ sʼeb oglog si kok ow e low.»
Dedeku a yɛji ebl ɛrm ok Pↄl lele Silas ab af.
Jɛj ok ɛsɛl a ↄŋ wɛl eb Pↄl lele Silas ab mob sos ɛtŋ ↄŋ abusu eke wɛl kʼↄr ɛl likŋni ɛm.
Ɛtŋ eke wɛl ↄr ɛl sɛnyn sɛnyn bake ow uwr a,
wɛl ok ɛl sobel ɛm,
ɛtŋ wɛl ↄŋ usu ↄsu ɛs eke kʼɛw ɛl nyamn af sɛnyn sɛnyn.
Eke nʼɛŋn abusu ikŋ na a,
lʼot lʼok wɛl sobel ab ɛm ecʼakŋni nyam ekʼanŋ sobel a e nuŋ kↄkↄ a,
ɛtŋ nʼawŋm wɛl akr ekŋ ekpr ab.
Ncok eci lɛgŋ uyu nuŋ ɛm a,
Pↄl lele Silas ab am ŋↄŋn Nyam ɛgŋ ɛj kↄklmʼn ɛtŋ sobel ɛm ɛsɛl a am iri.
Kpru ɛm,
wus umu tuↄtuↄ,
ↄny sobel a mumu.
Kpɛkŋ masany a fɛŋ fifig ok es ɛtŋ sobel ɛm ɛsɛl a eci ŋgbraka a fɛŋ mↄmu es.
Usu ↄsu ɛs a ufŋm es,
eke li bʼɛkn eke sobel a eci masany a fifig a,
lʼↄdu in e lab ler ɛm a lʼɛlu ↄkm eke li kʼibir in sosi,
aŋke nʼam tutr eke sobel ɛm ɛsɛl a uru es im.
Kↄ Pↄl barm in e lɛc fɛŋ ɛm ninɛ:
«Kì kokr ŋ sosi low ŋuŋ!
Ɛy fɛŋ sʼanŋ aŋa!»
Usu ↄsu ɛs a ibrm eke wɛl kʼigŋ al;
lʼuru es lʼɛy akŋ a,
sos ufŋ ɛm,
erŋn ab,
lʼok ↄwrↄkp wus Pↄl lele Silas ab ecʼany af.
Nʼↄŋ wɛl ok ↄkm ɛtŋ li dad wɛl ninɛ:
«Agŋ ɛgbɛl,
kↄ ayaf mi ki kokr ke mʼɛ́ŋn sel ee?»
-Li dad ow ninɛ:
«Ùb Ɛs Kↄtↄkↄ Jesu nawrɛ ke ŋ lele ŋ ecʼakŋ ab ɛ́ŋan sel.»
Ɛtŋ -nʼam dad ow Ɛs Kↄtↄkↄ ecʼodad,
in lele agŋ a fɛŋ ekʼanŋʼn akŋ ab ab.
Ncok a eci wanci ab af cɛ,
usu ↄsu ɛs a ot ɛl ab im ɛtŋ yↄyↄg ɛl abi ɛnyɛmbri ab es.
Kpɛkŋ in ecʼagŋ ab ab wɛl ok ɛl mij nuŋ.
Lʼoc Pↄl lele Silas ab nʼim in ecʼakŋ a ɛtŋ nʼↄŋ wɛl ob ij.
Ɛgŋ na lele in ecʼakŋ ab ab sos ɛm am iŋn aŋke -lʼub Nyam nawrɛ.
Eke lɛgŋ ɛny a,
Rom e jɛj ok ɛsɛl a ɛrm agŋ ow dad usu ↄsu ɛs a ninɛ:
«Ɛ̀lu agŋ a es.»
Usu ↄsu ɛs a ow dad Pↄl ninɛ:
«Jɛj ok ɛsɛl a ↄŋ abusu eke wɛl kʼɛlu ↄny es.
Ɔtur eke sica kʼokr ↄkm imn ɛrm es ɛy ɛm.»
Kↄ Pↄl dad agŋ a ninɛ:
«Wɛl jɛjm ɛy e low okm,
ɛtŋ -nʼↄŋ wɛl ↄr ɛy dedeku ecʼany af,
ke ɛy Rom ecʼagŋ cɛ!
Ɛtŋ -nʼↄny -lʼok ɛy sobel ɛm.
Sica -nʼam erur eke -li kʼok ɛy ↄkm es lↄl ɛm ee?
Sʼɛgŋm!
-Lʼow ɛl obi -lʼok ɛy es!»
Agŋ a im ɛwl jɛj ok ɛsɛl a sodad a eke Pↄl dad a.
Eke -lʼirir eke Pↄl lele Silas ab el Rom eyŋ tasi a,
ɛrmni ɛdŋ ɛl es.
-Lʼow -lʼɛgŋ low ij -nʼↄŋ wɛl,
ɛtŋ -nʼↄny -lʼok wɛl ↄkm sobel ab ɛm ɛtŋ -ni ŋↄŋn wɛl eke wɛl kʼok ↄkm baŋn a.
Eke Pↄl lele Silas ab ok ↄkm sobel ab ɛm a,
-nʼim Lidi ogŋ a.
Eke -lʼɛkan agŋ lisijimɛl a,
ke -lʼatar wɛl sos es a,
-nʼim.